उसका चेहरा देख कर पत्नी को भी पता चल गया था कि कल देखी जाने वाली फ़िल्म राज के मन-मुताबिक नहीं है। आमतौर पर उसकी पीने की आदत से परेशान पत्नी ने स्वयं ही अण्डे उबलने के लिये चढ़ा दिये और सोडे की दो बोतलें फ़्रिज में ठण्डी होने के लिये रख दीं। सलाद की प्लेट सजाने लगी है। उसका पति व्हिस्की के अलावा कोई और मादक पेय नहीं लेता। और व्हिस्की भी केवल रॉयल चैलेंज.... बहुत प्यार से बस एक ही वाक्य बोलता है, “आर.टी. गैट मी सम आर.सी.” और आरती नक़ली ग़ुस्सा नाक पर बिठा कर आर.सी. का पैग बनाने लगती।